tartuNLP/wikipedia-smugri-20251201 huggingface dataset:
People’s Choice Awards

People’s Choice Awards on yhdysvaltalainen palkintogaala populaarikulttuurin alan ihmisille ja teoksille. Palkinnoista päätetään yleisöäänestyksellä. Gaala järjestettiin ensimmäisen kerran vuonna 1975, jolloin tapahtuman tuotti Bob Stivers. Procter &amp; Gamble hankki gaalan vuonna 1982. Alusta alkaen People’s Choice Awardsin on esittänyt televisiossa CBS, mutta vuoden 2017 gaalan jälkeen E! osti sen oikeudet.
Tampereen yliopiston yhteiskuntatieteellinen tiedekunta

Tampereen yliopiston yhteiskuntatieteellinen tiedekunta oli yksi Tampereen yliopiston tiedekunnista. Se oli perustettu vuonna 1949, mikä teki siitä yliopiston vanhimman tiedekunnan. Sitä luonnehdittiinkin yliopistonsa perustiedekunnaksi. Tampereen yliopiston vuoden 2011 rakenneuudistuksessa tiedekunta lakkautettiin, ja suurin osa sen pääaineista siirtyi yhteiskunta- ja kulttuuritieteiden yksikköön. Vuoden 2017 alusta tiedekunta oli jälleen toiminnassa nimellä Tampereen yliopiston yhteiskuntatieteiden tiedekunta, ja jatkoi vuoden 2019 alusta samannimisenä toimintaansa uudessa Tampereen yliopistossa.
Tiedekunta oli toiminut edelläkävijänä esimerkiksi kehitysyhteistyössä ja kansainvälisessä tutkintokoulutuksessa. Tiedekunnasta valmistui noin 8 000 maisteria ja noin 300 tohtoria.
Laitokset ja pääaineet.
Pääaineista psykologia on oma koulutusalansa, muut ovat osa yhteiskuntatieteellistä koulutusalaa. Näin ollen tiedekunnassa voi suorittaa "psykologian" ja "yhteiskuntatieteiden" kandidaatin, maisterin, lisensiaatin ja tohtorin tutkintoja.
Kalsiumasetaatti

Kalsiumasetaatti on etikkahapon kalsiumsuola. Sen rakennekaava on Ca(C2H3O2)2. 
Kalsiumasetaattia käytetään lääkkeenä veren fosfaattipitoisuuden vähentämiseen. Elintarvikkeissa sitä käytetään säilöntäaineena ja happamuudensäätöaineena. Säilövä vaikutus perustuu pH:n alenemiseen eli happamuuteen. Kalsiumasetaatin elintarvikkeiden lisäaineen E-koodi on E263.
Kalsiumasetaatti hajoaa kuumentuessaan yli 160 °C:een, jolloin siitä muodostuu asetonihöyryä (C3H6O) ja kalsiumkarbonaattia (CaCO3).
Kiinalainen jäännöslause

Kiinalainen jäännöslause on matematiikassa lukuteoriaan, tarkemmin sanottuna kongruensseihin liittyvä tulos.
Teoreema.
Teoreeman julkaisi ensimmäisen kerran kiinalainen matemaatikko Sun Tzu kolmannella vuosisadalla. Vuonna 1247 toinen kiinalainen matemaatikko Qin Jiushao käsitteli teoreemaa kirjassaan. Myös intialainen 600-luvun matemaatikko Brahmagupta tunsi lauseen versioita ja lause on esitetty myös Fibonaccin kirjassa Liber Abaci (1202). 
Olkoot "n"1, "n"2, …, "n""k" positiivisia kokonaislukuja jotka ovat pareittain keskenään jaottomia. Silloin mille tahansa kokonaisluvuille "a"1,"a"2, …, "a""k", on olemassa kokonaisluku "x" joka ratkaisee kongruenssiyhtälöryhmän
formula_1
Lisäksi kaikki ratkaisut "x" ovat kongruentteja modulo "N", missä "N" = "n"1"n"2…"n""k".
Näin ollen formula_2, kaikille formula_3, jos ja vain jos formula_4.
Joissain tapauksissa kongruenssiyhtälöryhmät voidaan ratkaista vaikka "ni":t eivät olisi pareittain keskenään jaottomia.
Ratkaisu "x" on olemassa jos ja vain jos:
formula_5.
Nyt voimme muodostaa summan
formula_6.
Osoitetaan nyt, että kokonaisluku formula_7 on kongruenssiryhmän ratkaisu. Tehdään tämä osoittamalla, että formula_8 kaikilla formula_9.
Koska formula_10, kun formula_11, niin formula_12. Näin ollen, formula_13. Koska formula_14, niin formula_15. Siis formula_16 on kongruenssiryhmän ratkaisu.
Todistetaan, että ratkaisu on yksikäsitteinen modulo formula_17. Olkoot formula_18 ja formula_19 kaksi kongruenssiryhmän ratkaisua. Silloin jokaista lukua formula_20 kohti on formula_21, joten jokaista lukua formula_20 kohti formula_23. Näin ollen formula_24 eli formula_25.
Ratkaisukaava.
Kun formula_26:t ovat pareittain suhteellisia alkulukuja voidaan kongruenssiyhtälöryhmä ratkaista seuraavan kaavan avulla:
formula_27,
missä kertoimet formula_28 saadaan ratkaistua yhtälöstä
formula_29.
Laskuesimerkki.
Alkuperäinen Sun Tsun ongelma kuuluu seuraavasti. Kuinka monta sotilasta on Han Xingin armeijassa? Jos sotilaat marssivat kolmen riveissä, kaksi sotilasta jää yli. Jos he marssivat viiden riveissä, kolme jää yli, ja jos he marssivat seitsemän riveissä, kaksi jää yli?
Ongelma voidaan ilmaista kongruenssiyhtälöryhmänä:
formula_30
Luvut 3, 5 ja 7 ovat pareittain jaottomia keskenään, joten voimme soveltaa kiinalaista jäännöslausetta. Nyt formula_31. Ratkaistaan ensin kertoimet formula_28:
formula_33
Kokeilemalla ratkeaa formula_34, formula_35, formula_36. Sotilaiden määräksi saadaan:
formula_37
Sotilaiden määrä voi siis olla 23, 128, 233, 338, ...
Noah Crawford

Noah Crawford (s. 13. lokakuuta 1994 Oklahoma City, Oklahoma, Yhdysvallat) on yhdysvaltalainen lapsinäyttelijä, joka tunnetaan televisiosarjasta "Kovan onnen kundi", jossa hän esitti sarjan päähahmoa nuorena. Crawfordin ensimmäinen päärooli oli animaatioelokuvassa , jossa hän ääninäytteli Kapteeni Amerikan poikaa James Rogersia.
Saipulla Absaidov

Saipulla Atavovitš Absaidov (s. 14. heinäkuuta 1958 Tarik, Dagestanin ASNT) on entinen vapaapainija, joka edusti urallaan kansainvälisellä tasolla Neuvostoliittoa. 
Absaidovin uran huippuajat ajoittuivat 1970- ja 1980-lukujen vaihteen tienoille. 62-kiloisena Absaidov voitti ikäluokkansa Euroopan- ja maailmanmestaruudet vuosina 1976 ja 1977. Maailmancupissa vuonna 1978 hän voitti sarjansa ja saavutti samana vuonna uransa ensimmäisissä aikuisten arvokilpailuissa, Sofian EM-kisoissa, hopeaa kultamitalin mentyä Bulgarian Mitšo Dukoville. Samana vuonna hän voitti vielä kultaa ikäluokkansa EM-kisoissa.
Vuonna 1980 68 kilogramman painoluokkaan siirtyneenä Absaidov voitti kultaa sekä Prievidzan EM-kisoissa että Moskovan olympialaisissa. Hän voitti urallaan vielä seuraavana vuonna kultaa Skopjen MM-kisoissa.
Seuratasolla Absaidov 168 senttimetrin pituinen ja 68 kilogramman painoinen Absaidov edusti Mahatškalan Dynamoa.
Miklós Fehér

Miklós ”Miki” Fehér (20. heinäkuuta 1979 Tatabánya, Unkari – 25. tammikuuta 2004 Guimarães, Portugali) oli unkarilainen jalkapalloilija, joka edusti viimeiseksi urallaan SL Benficaa. Hän pelasi myös Unkarin A-maajoukkueessa 25 ottelua ja teki niissä seitsemän maalia.
Kuolema.
Miklos Fehér pyörtyi yllättäen nurmelle vierasottelussa Vitória SC:tä vastaan saatuaan keltaisen kortin. Hän kuoli hieman myöhemmin. Fehér oli muutamaa päivää aikaisemmin valittanut huonoa oloa. Kuolinsyyksi paljastui sydänsairaus, hypertrofinen kardiomyopatia. Fehér oli kuollessaan vain 24-vuotias. SL Benficassa, hänen seurajoukkueessaan, jäädytettiin hänen pelinumeronsa (29) kunnianosoitukseksi hänen uralleen.
Andrea Mantegna

Andrea Mantegna (n. 1431 – 13. syyskuuta 1506 Mantova) oli italialainen renessanssiajan taidemaalari ja kuparikaiverruksen uudistaja. Hän syntyi Isola di Carturossa lähellä Padovaa ja opiskeli Francesco Squarcionen johdolla.
Mantovan markiisi Ludovico III (II) Gonzaga nimitti Mantegnan hovitaiteilijaksi vuonna 1460. Hänen tuotantoaan on säilynyt laajasti; sitä edustavat esimerkiksi Camera degli Sposin freskot Mantovassa, jotka valmistuivat 1474. Mantegnan teosten erityispiirre on illusionistinen perspektiivivaikutelma. Tämä näkyy muun muassa Padovan Eremitani-kirkon Ovetari-kappelin freskoissa, joista tosin valtaosa tuhoutui toisen maailmansodan pommituksissa.
Mantegna kuoli Mantovassa vuonna 1506. Hänen johdollaan opiskelivat muiden muassa Antonio da Correggio ja Francesco Raibolini.
Francesco Squarcione

Francesco Squarcione (n. 1397–1468) oli italialainen taidemaalari. Hän oli kotoisin Padovasta. 
Squarcione oli myös huomattava pedagogi, jonka johdolla opiskelivat muiden muassa Andrea Mantegna, Cosimo Tura ja Carlo Crivelli.
TNA Impact!

TNA Impact! (virallisesti kirjoitettuna "TNA iMPACT!") on ensimmäinen Total Nonstop Action Wrestlingin julkaisema videopeli. Videopeli perustuu TNA:han, ja se on nimetty Impact!:tiksi. Peliä alettiin työstää virallisesti maaliskuussa 2006 PlayStation 2:lle, PlayStation 3:lle, Wiille ja Xbox 360:lle. Peliä tekee Midway Studios Los Angelesissa, julkaisija on Midway Games ja peli julkaistiin 9. syyskuuta 2008.
Tuotanto.
Julkaisijaehdokkaita olivat Electronic Arts, Rockstar Games ja Midway Games, ja lopulta sopimus kirjoitettiin Midway Gamesin kanssa 7. marraskuuta 2005. Se sisälsi sopimuksia, mm. että Midway Games saa tehdä pelejä konsoleille, PC:lle sekä käsikonsoleille. Midway virallisesti julkisti tiedot ensimmäisestä TNA - pelistä ikinä 2. maaliskuuta 2006.
TNA:n painijat ovat olleet pelin tuotannossa mukana. Mukana pelin tekemisessä ovat olleet Samoa Joe, AJ Styles, Cristopher Daniels, Senshi, Sonjay Dutt ja Jeff Jarrett. He ovat auttaneet tekemällä oikeita liikkeitä ja sitten tuotantoryhmä on siirtänyt liikkeet tietokoneelle.
Sisältö.
TNA iMPACT! Samalla konsolilla voi pelata korkeintaan neljä ihmistä kerralla. Pelissä on myös online-pelattavuus, missä voi pelata erilaisissa turnauksissa. Online-pelattavuus on kuitenkin käytössä vain PlayStation 3 ja Xbox 360- versioissa. Siinä on sanottu olevan realistiset supertähdet, jotka on tehty oikean henkilön piirteistä. Hahmojen kuluvuus näkyy näyttöruudulla värillisenä. TNA:n erikoisottelutyypit Full Metal Mayhem ja Ultimate X ovat tulevassa pelissä mukana missä vain-ottelut ovat mukana. Peliin ei kuitenkaan tule rautahäkkiottelua. Siihen tulee kahdeksan eri areenaa: Floridan iMPACT! Zone, Japanin areena, Meksikon areena, Englannin areena ja Las Vegasin areena. Areenoiden sisustus on erilainen joka areenalla.Pelissä ei ole raakuuksia. Raakuuksien tilalle on myös tehtäviä.
Ottelutyypit.
Pelissä on 5 eri ottelumuotoa: 
- Standard Match (1 vs. 1)
- Free for All (1 vs. 1 vs. 1)
- FCA eli Falls Count Anywhere (2 vs. 2 tai 1 vs. 1)
- Ultimate X (kaksin- tai kolminpeli)
- Submission (1 vs. 1)
Nämä ottelutyypit ovat pelin PS2 versiosta.
Panokset piippuun, pöhinät pönttöön

Notkea Rotta esittää lähiösadun: Panokset piippuun, pöhinät pönttöön on Notkea Rotta -yhtyeen ensimmäinen albumi, joka julkaistiin 30. elokuuta 2002. Levyn julkaisi Karelia Records. Albumilta julkaistu single "Pöhinää" oli kaksi viikkoa Suomen virallisella singlelistalla. "Pöhinää" kappaleesta on julkaistu myös musiikkivideo. Albumista julkaistiin vinyylipainos 28. heinäkuuta 2023.
Lasse Heinze

Lasse Heinze (s. 3. huhtikuuta 1986) on tanskalainen jalkapalloilija, pelipaikaltaan maalivahti. Hän pelasi mm. Silkeborgissa ja FC Midtjyllandissa.
Heinze nousi FC Midtjyllandin edustusjoukkueeseen jo 16-vuotiaana vuonna 2002. Hän ei kuitenkaan pelannut ennen kevättä 2005, jolloin hän teki debyyttinsä seniorijoukkueissa. 2007 hän nousi joukkueen ykkösmaalivahdiksi tšekkiläisen Martin Raškan tilalle. Myöhemmin joukkueen valmentaja Erik Rasmussen kuitenkin pudotti Heinzen takaisin kakkosmaalivahdiksi. 
Heinze on pelannut kolme ottelua Tanskan alle 21-vuotiaiden jalkapallomaajoukkueessa.
Tatjana Navka

Tatjana Aleksandrovna Navka (, ; , s. 13. huhtikuuta 1975 Dnepropetrovsk, Ukrainan SNT, Neuvostoliitto) on venäläinen taitoluistelija, joka on edustanut myös Neuvostoliittoa ja Valko-Venäjää. Hän voitti jäätanssin olympiakullan talviolympialaisissa 2006 parinaan Roman Kostomarov.
Navka oli naimisissa taitoluistelija Aleksandr Žulinin kanssa ja heillä on tytär Saša (s. 2000). Navka edusti Venäjää Eurovision tanssikilpailussa 2008 parinaan tanssija Aleksandr Litvinenko.
Navka meni 1. elokuuta 2015 Sotšissa naimisiin Venäjän presidentin Vladimir Putinin tiedottajan Dmitri Peskovin kanssa.
Östgöta-Dal

Östgöta-Dal () oli kunta Itä-Götanmaan läänissä Ruotsissa. Kunta syntyi vuonna 1952, kun kunnat Strå, Örberga, Nässja, Herrestad, Källstad, Rogslösa ja Väversunda yhdistettiin.
Vuonna 1967 kunta yhdistyi Vadstenan kanssa toukokuussa 1966 tehdyn päätöksen mukaan.
Östgöta-Dalin vaakuna määriteltiin 18. kesäkuuta 1954. Vaakuna pohjautuu Dalin kihlakunnan vuodesta 1571 saakka tunnettuun sinettiin. Vaakunan värit punainen, kulta ja hopea sekä ruusut tulevat Itä-Götanmaan vaakunasta. Vaakunaselitys on seuraavanlainen: 
"I rött fält ett balkvis ställt lieblad av guld mellan två ginbalkvis ordnade rosor av silver."
Martin Raška

Martin Raška (s. 31. tammikuuta 1977) on tšekkiläinen jalkapalloilija, pelipaikaltaan maalivahti. Hän edustaa FC Midtjyllandia. 
Raška on pelannut urallaan ennen FC Midtjyllandia Fotbal Frýde-Místekissä, FC Baník Ostravassa sekä lainalla FC Spartak Trnavassa. Suurimman osan urastaan hän on ollut FC Baník Ostravassa, jossa hän pelasi vuosina 1997-2006.
We Feed the World

We Feed the World on itävaltalaisen Erwin Wagenhoferin ohjaama dokumentti vuodelta 2005. Elokuva käsittelee teollista ruoantuotantoa direct cinema -tyylisesti. Elokuvassa kuvataan alkutuotantoa Itävallassa, Ranskassa, Espanjassa, Romaniassa, Sveitsissä ja Brasiliassa.
Elokuva koostuu ruoantuotannon vaiheiden kuvaamisesta ja alan työntekijöiden haastatteluista. Elokuvassa kyseenalaistetaan tehomaatalouden mielekkyyttä, mm. sitä, että mahdollisimman suureen tuotantoon pyrittäessä laatu kärsii. Elokuvassa käsitellään myös maatalouden globaalia olemusta ja maataloustuen vaikutusta niihin, jotka eivät saa tukia. Esimerkiksi Brasiliassa kaadetaan sademetsää, jotta siellä voidaan kasvattaa soijaa, jota sitten tuodaan Eurooppaan eläinten ruoaksi. Afrikassa eurooppalaiset tuen avulla valmistetut maataloustuotteet vievät paikallisilta viljelijöiltä mahdollisuuden pärjätä edes paikallisesti, mikä taas aiheuttaa siirtolaisuutta Eurooppaan esimerkiksi maatalaustyöläisiksi.
Eräs haastateltavista on Jean Ziegler.
Østerbro Stadion

Østerbro Stadion on yleisurheilu- sekä jalkapallostadion Østerbron kaupunginosassa Kööpenhaminassa, Tanskassa. Stadion sijaitsee lähellä kuuluisaa Parkenin stadionia. Stadionille mahtuu 7 000 ihmistä, joista pääkatsomoon 1 700.
Stadion vihittiin käyttöön vuonna 1912 yleisurheilustadioniksi, mutta myöhemmin sitä muutettiin myös jalkapallolle sopivaksi. Nykyisin stadion toimii sekä Boldklubben af 1893:n että BK Skjoldin jalkapallojoukkueiden kotikenttänä.
Stadionin pääkatsomo rakennettiin 50-luvulla ja vuonna 1975 katsomot katettiin ensimmäisten Tanskan stadionien joukossa.
Yleisurheiluseurat Københavns Idræts Forening ja Sparta ovat käyttäneet kenttää sen avaamisesta lähtien sekä AK73 vuodesta 1973 lähtien.
Mårten Skinnaren talo

Mårten Skinnaren talo on 1500-luvulla rakennettu talo Vadstenan taajamassa Vadstenan kunnassa Itä-Götanmaan läänissä Ruotsissa. Talo sijaitsee Vadstenan luostarikirkosta koilliseen.
Mårten Skinnare oli Vadstenassa 1400-luvun lopulla syntynyt laivanvarustaja ja kauppaporvari. Skinnare harjoitti Tukholmasta käsin kauppaa Rostockin ja Lyypekin porvareiden kanssa. Lisäksi Skinnare harjoitti hyväntekeväisyyttä.
Mårten Skinnaren talossa on varastohuone sekä kellari. Asuinkerroksessa ovat kamari sekä asuinhuone, jossa sijaitsivat portaikko kellariin, vessa ja liesi.
Sašo Fornezzi

Sašo Fornezzi (s. 11. joulukuuta 1982) on slovenialainen jalkapallomaalivahti.
Fornezzi aloitti uransa NK Dravogradissa. Kaudeksi 2001 hän siirtyi Slovenian pääsarjassa pelaavaan NK Publikumiin. Kesällä 2004 Fornezzi siirtyi kahden vuoden sopimuksella Itävallan toiseksi korkeimmalle sarjatasolle Kapfenberger SV:hen.
Vuonna 2006 sopimuksen päätyttyä Kapfenberger SV:ssä slovenialainen siirtyi Itävallan korkeimmalle sarjatasolle Bundesliigaan Grazer AK:n riveihin. Helmikuussa 2007 Fornezzistä tuli grazilaisen joukkueen uusi ykkösmaalivahti. Kesällä 2007 hän vaihtoi seuraa ja siirtyi Wien Austriaan, jossa hän toimi kakkosmaalivahtina. Pelattuaan kaksi vuotta Itävallan korkeimmalla sarjatasolla Fornezzi palasi toiseksi korkeimmalle sarjatasolle. Tällä kertaa hän suuntasi uuteen fuusioseuraan SC Magna Wiener Neustadtiin.
Antonio da Correggio

Antonio Allegri da Correggio (elokuu 1489 Correggio – 5. maaliskuuta 1534 Correggio) oli renessanssiajan italialainen taidemaalari. 
Elämäkerta ja tuotanto.
Antonio Allegri da Correggio syntyi Correggion kaupungissa Emilia-Romagnassa ja lähti aikuisiällään Parmaan. Hän sai taidemaalarin alkukoulutuksensa Bianchi Ferrarin ateljeessa Modenassa. Siellä hän sai oppia Dosso Dossin hienostuneesta värinkäytöstä ja Mantovassa tietoa Andrea Mantegnan tavasta toteuttaa geometrinen perspektiivi. Mantovan Sant'Andreaan kirkon freskojen uskotaan olevan Correggion varhaisteoksia. 
Correggio tutustui Michelangeloon ja Rafaeliin vuonna 1518 Roomassa. Heidän vaikutuksestaan hänen tyylinsä avartui ja kypsyi. Sen jälkeen Correggio asettui asumaan Parmaan ja maalasi siellä benediktiininunnien San Paolon luostarissa holvifreskon abbedissa Giovanna di Piacenzan huoneeseen. Se oli Correggion ensimmäinen suurteos. Sen aihe oli maallinen ja koostui amoriineista ja mytologisista hahmoista. Teoksessa hän käytti varmalla otteella optista harhaa syvyysvaikutelman luomiseksi. Kattomaalauksen alalla Correggio oli edelläkävijöitä. Koko hänen ammattitaitonsa ilmenee seuraavassa työssä, Parman San Giovanni Evangelista -kirkon freskoissa. Kupoliin hän maalasi madonnan, joka nousee taivaaseen ympärillään tanssivia, soittavia ja laulavia enkeleitä.
Correggion maalaamissa naisten kuvissa madonnankuvat mukaan lukien on riutumisen, viehkeyden ja viattoman aistillisuuden piirteitä. Valohämy tehostaa kasvojen ja vartalon pehmeyttä. Correggion kauneimpia uskonnollisaiheisia maalauksia on "Pyhän Katariinan mystinen kihlaus," jonka taiteilija maalasi häälahjaksi sisarelleen. Se kuvaa pyhimystarua, jonka mukaan Maria käskee Jeesus-lasta laittamaan sormuksen Pyhän Katariinan sormeen, mikä mystisellä tavalla kihlaa lapsen Pyhän Katariinan kanssa. Elämänsä loppupuolella Correggio otti aiheensa usein antiikin jumaltarustosta. Taiteilijan tuotantoa on säilynyt laajasti. Tunnettujen teosten joukossa on "Jupiter ja Io" (n. 1530), jota säilytetään nykyisin Wienin taidehistoriallisessa museossa Itävallassa. Correggion töitä on lisäksi nähtävillä muun muassa freskojen muodossa Parman San Giovanni Evangelista -kirkossa.
Antonio da Correggion pojasta Pomponio Allegrista (1521–1593) tuli itsestäänkin taiteilija, joskaan ei niin kuuluisaa kuin isästään.
Correggio

Correggio on kaupunki pohjoisessa Italiassa. Se kuuluu Reggio Emilian maakuntaan ja Emilia-Romagnan alueeseen. Väkeä kaupungissa asuu noin 26 000 henkeä (2015). 
Kuuluisuuksia.
Kaupungista ovat olleet kotoisin muiden muassa renessanssinajan taiteiden suurmiehet Antonio da Correggio (taidemaalari) ja Claudio Merulo (säveltäjä).
Bézout’n lemma

Bézout’n lemma (myös "Bézout’n identiteetti", "Bézout’n yhtälö") on ranskalaisen matemaatikon Étienne Bézout’n (1730–1783) mukaan nimetty lukuteorian lause, jonka mukaan kokonaislukujen formula_1 ja formula_2 suurin yhteinen tekijä (syt) voidaan esittää muodossa formula_3, missä formula_4 ja formula_5 ovat kokonaislukuja. Luvut formula_4 ja formula_5 (joita kutsutaan myös Bézout’n luvuiksi) voidaan selvittää esimerkiksi Eukleideen algoritmilla.
Esimerkki.
Lasketaan lukujen 33 ja 21 suurin yhteinen tekijä Eukleideen algoritmilla:
formula_8
Kolme on suurin yhteinen tekijä, koska se oli jakajana viimeisessä jakolaskussa. Kun suurin yhteinen tekijä
halutaan esittää Bézout’n identiteetin mukaisessa muodossa formula_9, lähdetään sijoittamalle Eukleideen algoritmin
tuloksesta (yhtälöt alhaalta ylöspäin)
formula_10.
Eli formula_11 On huomionarvoista, että esitys ei ole uniikki; jos luvut formula_4 ja formula_5 ovat Bézout’n lukuja, myös luvut:
formula_14
ovat Bézout’n lukuja.
Francesco Francia

Francesco Francia, oikeasti Raibolini (n. 1450 Bologna – 5. tammikuuta 1517 Bologna), oli italialainen renessanssitaiteilija. Hän syntyi Bolognassa ja ryhtyi kultasepäksi ennen maalaustaiteelle omistautumistaan.
Francian tuotantoon kuuluu muun muassa alttaritauluja niin Bolognassa kuin muissakin Italian kaupungeissa. Hän tuli tunnetuksi myös muotokuvamaalarina.
Rupert Sheldrake

Rupert Sheldrake (s. 28. kesäkuuta 1942) on brittiläinen biokemisti ja parapsykologian tutkija. Hän on kirjoittanut useita tieteellisesti kiistanalaisia teoksia eläinten ja kasvien käyttäytymisestä, muistista, telepatiasta ja havainnoinnista.
Sheldraken käsityksiä on pidetty näennäistieteellisinä, mutta ne ovat saaneet kannatusta etenkin new age -liikkeen parissa. 
Sheldraken teorioiden kaksi keskeistä käsitettä ovat morfinen resonanssi ja morfogeneettinen kenttä.
Petrus Magni skola

Petrus Magni skola on Vadstenassa Itä-Götanmaan läänissä Ruotsissa toimiva peruskoulu, jossa on luokat 7–9. Oppilaita koulussa on noin 300 ja noin 55 ihmistä työskentelee siellä. Koulussa sijaitsee myös kunnallinen musiikkikoulu. Koulun rehtorina toimii Stefan Andersson.
Koulu on rakennettu vuonna 1967, ja se on nimetty Vadstenan ensimmäisen rehtorin Peder Månssonin (k. 1534) mukaan. Månssonia kutsuttiin latinaksi nimellä "Petrus Magni".
Katarinaskolan

Katarinaskolan on Vadstenassa Itä-Götanmaan läänissä Ruotsissa toimiva peruskoulu. Koulun rehtorina toimii Lars-Gunnar Karlsson. Katarinaskolanin yhteydessä () toimivat Katarinaskolanin vapaa-ajankoti () sekä "skolbarnomsorg".
Katarinaskolanin vapaa-ajankoti sijaitsee Katarinaskolanin sisällä. Katarinaskolanin vapaa-ajankoti tekee yhteistyötä Dalsgårdenin vapaa-ajankodin kanssa.
Wadstena-Fogelsta järnväg on järjestänyt kesäisin Vadstenan taajaman ja Katarinaskolanin välillä lyhyitä matkoja vanhoilla höyryvetureilla.
Institute of Physics

Insititute of Physics (IOP) on Yhdistyneen kuningaskunnan ja Irlannin fyysikoiden etujärjestö. Yli 34 000 jäsenen voimin se on yksi suurimmista fyysikoiden järjestöistä. Tytäryhtiö "IOP Publishing" on maailman merkittävin fysiikan alan tieteellisiä aikakauslehtiä julkaiseva yhtiö.
IOP:n historia alkaa "Physics Society" -järjestön perustamiskokouksesta 14. helmikuuta 1874. Alussa seuran toiminta ei ollut kovin järjestäytynyttä ja sen jäsenet koostuivat niin yliopiston professoreista kuin harrastelijafyysikoista ja opettajistakin. Kiinnostus fyysikoiden asioiden ajamiseen oli vähäistä, kunnes 1900-luvun alussa useat brittiläiset tiedeseurat olivat mukana muodostamassa yhteistä Institute of Physics -järjestöä, jonka tehtävänä oli parantaa fysiikan tutkijoiden ammatillista asemaa. Institute of Physics piti ensimmäisen kokouksensa 21. huhtikuuta 1921. Pian perustamisensa jälkeen Institute of Physics alkoi julkaista tieteellistä aikakausjulkaisua "Journal of Scientific Instruments" ja 1934 lähtien myös julkaisua "Reports on Progress in Physics". Nykyinen IOP muodostui vuonna 1960 Physical Societyn ja Institute of Physicsin yhdistyttyä. Yhdistynyttä järjestöä kutsuttiin ensin nimellä "The Institute of Physics and the Physical Society", kunnes vuonna 1970 nimi sai nykyisen muotonsa.
Von Ungern-Sternberg

Von Ungern-Sternberg () on baltiansaksalainen vapaaherrallinen aatelissuku, jonka sukuhaaroja on hyväksytty Venäjän ja Ruotsin aateliin. Baltiassa suvun jäseniä on ollut Eestinmaan, Liivinmaa, Kuurinmaan ja Hiidenmaan ritarihuoneissa.
Suvun vanhin tunnettu esi-isä on Joannes dictus de Ungaria, joka mainitaan ensimmäistä kertaa vuonna 1251. Hänen jälkeläisensä yhdeksännessä polvessa, Jürgen von Ungern (k. 1534) korotettiin Pyhän saksalais-roomalaisen keisarikunnan vapaaherraksi nimellä von Ungern, Freiherr zu Pürkel. Kolme suvun jäsentä naturalisoitiin Ruotsissa vuonna 1653 ja introdusoitiin Ruotsin ritarihuoneeseen vuonna 1660 vapaaherrallisena sukuna numero 54, nimellä "von Ungern Sternberg". Ruotsalainen sukuhaara sammui 1800-luvulla
Suvun vapaaherran eli paronin arvo hyväksyttiin Venäjällä senaatin ukaasilla vuonna 1855. Eräs sukuhaara korotettiin Venäjällä vuonna 1877 kreivilliseen arvoon.
Suku on hallinnut mm. Suuremõisan kartanoa Hiidenmaalla sekä Ungrun kartanoa lähellä Haapsalua.
August Förster

August Förster (käytetään myös kirjoitusasuja ”Foerster” ja ”Forster”), virallisesti August Förster GmbH Kunsthandwerklicher Flügel-und-Pianobau on saksalainen pianoja valmistava yritys, joka työllistää noin 40 henkilöä ja tuottaa arviolta 120 flyygeliä ja 150 pystypianoa vuodessa.
Historia.
Yhtiön perustaja August Förster avasi pienen pianoliikkeen Löbaussa Saksassa 1. huhtikuuta 1859 ja laajensi sen tehtaaksi Löbaun Jahn-kadulle vuonna 1862. Yhä käytössä olevan tehtaan tilojen laajennuksesta ja modernisoinnista huolehti Försterin perhe, joka vastaa edelleen korkeatasoisten aitojen August Förster- pianojen tuotannosta.
Vuonna 1897 Caesar Förster jatkoi isänsä Augustin työtä tehtaan johtajana, ja avasi toisenkin tehtaan Georgswaldeen (Jiříkov), Böömiin (myöhemmin Tšekkoslovakia ja Tšekin tasavalta) vuonna 1900.
Vuonna 1945 Georgswalden tehdas kansallistettiin. Uuden valtion kontrollin alaisuudessa se valmisti monia laadukkaita pianoja, mutta vuodesta 1945 alkaen tšekkiläisvalmisteisilla pianoilla ei ole enää ollut yhteyttä saksalaiseen August Försteriin. Tätä ”toista” August Försteriä, jonka pianoja myydään nykyään Kanadaan ja tiettyihin Euroopan maihin, valmistaa Tšekin tasavallassa nykyään Petrof-yhtiö.
Huomattavia asiakkaita.
Monet merkittävät muusikot ovat suosineet saksalaisvalmisteisia Förster-pianoja. Näistä mainittakoon Richard Strauss ja Sergei Prokofjev, jotka molemmat omistivat Förster-pianot, sekä Giacomo Puccini, joka sävelsi lukuisia oopperoitaan Förster-pianolla. Robert Fischer ja Anton Kuerti on myös noteerattu August Försterin pianoja arvostavina muusikkoina.
Palkintoja.
Förster-pianot ovat saaneet monia palkintoja, mukaan lukien ”Verleihung der Goldmedaille für den Rokokoflügel” -palkinnon vuonna 1987 laadukkuudestaan ja soinnistaan.
Larry Finen "The Piano Bookissa" saksalaisvalmisteinen August Förster -piano saa korkeimman mahdollisen arvosanan suorituskyvystään, laadukkuudestaan ja luotettavuudestaan (Finen käyttämä termi yleiselle kestävyydelle). Hänen "Group 1: Highest Quality Performance Pianos" pitää nykyaikaista August Förster -pianoa laadukkaampana kuin sellaisia kansainvälisesti arvostettuja merkkejä kuin C. Bechstein, Fazioli, Grotrian-Steinweg ja Steinway &amp; Sons. Fine ylistää Försteriä sen ”huomattavasta bassosta” ja panee merkille Rennerin koneiston tietynlaisen ”herkkyyden”.
Populaarikulttuurissa.
August Förster -piano on keskeisessä osassa muun muassa Roman Polańskin vuoden 2002 elokuvassa "Pianisti".
Sanasar Oganisjan

Sanasar Razmikovitš Oganisjan (s. 5. helmikuuta 1960 Moskova) on entinen neuvostoliittolainen vapaapainija, joka on voittanut niin olympia-, MM-, kuin EM-kultaa.
Juniorina Oganisjan voitti ikäluokassaan 90 kilogramman painoluokassa EM-kultaa vuonna 1978 ja MM-kultaa 1979. Seuraavana vuonna 20-vuotiaana hän voitti kultamitalin ensimmäisissä aikuisten arvokisoissaan Moskovan olympialaisissa. 1981 hän pääsi juhlimaan maailmancupin voittoa ja syyskuussa kultamitalia Skopjen MM-kisoista. 
Neuvostoliitolla oltua välissä muita edustajia arvokisatasolla Oganisjan palasi kansainvälisiin arvokisoihin 1986 Pireuksen EM-kisoissa ja voitti kultamitalin. Vielä 1989 maailmancupissa Oganisjan paini 100 kilogramman painoluokassa, tuloksena 2. sija.
180 senttimetrin pituinen ja 90 kilogramman painoinen Oganisjan edusti seuratasolla Moskovan Spartakia.
Žaksylyk Uškempirov

Žaksylyk Amiralijevitš Uškempirov (, , 6. toukokuuta 1951 Tšapajevin sovhoosi, Sverdlovskin piiri, Džambulin alue, Kazahstanin SNT – 2. elokuuta 2020) oli Neuvostoliittoa edustanut kreikkalais-roomalaisen tyylin painija, olympiavoittaja ja maailmanmestari. 156 senttimetrin pituinen ja 48 kilogramman painoinen Uškempirov edusti seuratasolla Kairatia Semipalatinskissa vuosina 1972–1975, ja vuosina 1976–1982 hän paini Alma-Atassa.
48 kilogramman painoluokassa paininut Uškempirov saavutti vuonna 1980 hopeaa Prievidzan EM-kilpailuista ja voitti kultaa myöhemmin samana vuonna käydyissä Moskovan kesäolympialaisissa. Hän voitti kultaa myös seuraavana vuonna Oslon MM-kisoissa. Maailmancupissa hänen sijoituksensa oli vuonna 1982 toinen. Vuonna 2014 Uškempirov nimettiin painin hall of fameen. Uškempirov kuolemasta 69-vuotiaana uutisoitiin 2. elokuuta 2020.
Vakhtang Blagidze

Vakhtang Germanovitš Blagidze (, s. 23. heinäkuuta 1954 Lantšhutin piiri, Gruusian SNT) on entinen neuvostoliittolainen kreikkalais-roomalaisen tyylin painija.
52 kilogramman painoluokassa paininut Blagidze kilpaili ensi kertaa aikuisten arvokilpailuissa vuonna 1978, jolloin hän voitti kultaa sekä Sofian EM-kisoissa että syksymmällä Mexico Cityn MM-kisoissa. Vuonna 1980 hän voitti uransa toisen EM-kultamitalin Prievidzan kisoissa ja olympiakultaa heinäkuussa Moskovan olympialaisissa. Uransa toisen maailmanmestaruuden Blagidze voitti 1981 Oslossa. Vielä 1982 hän kuului maailmancupissa Neuvostoliiton joukkueeseen, tuloksena toinen sija. 
160 senttimetrin pituinen ja 52 kilogramman painoinen Blagidze edusti seuratasolla Tbilisin Dynamoa.
Susan Stamberg

Susan Stamberg (o.s. "Levitt," 7. syyskuuta 1938 Newark, New Jersey, Yhdysvallat – 16. lokakuuta 2025) oliyhdysvaltalainen radiotoimittaja. Aloittaessaan 1972 NPR:n "All Things Considered" -ohjelmassa, hänestä tuli ensimmäinen yhdysvaltalainen naispuolinen uutisankkuri valtakunnallisessa radioverkossa. Myöhemmin Stamberg juonsi NPR:n "Weekend Edition Saturday" -ohjelmaa.
Uransa aikana Stamberg teki tuhansia haastatteluja, joiden kohteena on ollut muun muassa Laura Bush, Billy Crystal, Rosa Parks, Dave Brubeck ja Luciano Pavarotti. Hän kirjoitti myös kaksi kirjaa ja ollut mukana toimittamassa kolmatta.
Susan Stamberg nimettiin vuonna 1995 Radio Hall of Fameen.
Ezequiel Lavezzi

Ezequiel Iván Lavezzi (s. 3. toukokuuta 1985 Villa Gobernador Gálvez, Santa Fe, Argentiina) on argentiinalainen ammattilaisuransa lopettanut jalkapalloilija, pelipaikaltaan hyökkääjä. Hänet tunnettiin erityisesti nopeudestaan ja teknisyydestään. 
Lavezzi pelasi 16 vuotta kestäneellä ammattilaisurallaan kotimaansa lisäksi Italian, Ranskan ja Kiinan sarjoissa. Hän voitti Napolissa Italian cupin vuonna 2012 ja Paris Saint-Germainissa kolme peräkkäistä Ranskan mestaruutta vuosina 2013–2015.
Lavezzi kuului Argentiinan kokoonpanoon MM-kilpailuissa 2014, Copa Américassa 2011, 2015 ja 2016 sekä kesäolympialaisissa 2008, joissa Argentiina voitti kultaa. 
Seurajoukkueura.
Alkuvaiheet.
Lavezzi on Boca Juniorsin kasvatti. Ennen Eurooppaan siirtymistään hän edusti vuosina 2003–2007 kotimaassaan Estudiantesia ja San Lorenzoa. 
Genoa ja SSC Napoli.
Italiassa Lavezzi edusti Genoaa ja Napolia. Napolissa hänen paras kautensa oli kausi 2011–12, jolloin hän herätti monien suurseurojen mielenkiinnon. "El Pocho" loisti erityisesti Mestarien Liigassa, jossa hän teki 2 maalia ja syötti 3. Hän muodosti Napolin-aikoinaan tehokkaan kolmikon uruguaylaisen Edinson Cavanin sekä slovakialaisen Marek Hamšíkin kanssa. 
PSG.
Heinäkuussa 2012 Lavezzi siirtyi Paris Saint-Germainiin. Siirtosumma oli arviolta 30 miljoonaa euroa. Lavezzi voitti PSG:ssä kolme Ranskan mestaruutta, yhden Ranskan cupin, kaksi Ranskan liigacupia sekä yhden Ranskan supercupin.
Hebei China Fortune.
Helmikuussa 2016 Lavezzi siirtyi kiinalaiseen Hebei China Fortuneen ja siirtosumma oli arviolta 42.5 miljoonaa euroa. 
Joulukuussa 2019 Lavezzi ilmoitti lopettavansa uransa.
Maajoukkueura.
Argentiinan maajoukkueessa Lavezzi debytoi 19. huhtikuuta 2007 ystävyysottelussa Chileä vastaan. Hän voitti Argentiinan riveissä kultaa 2008 olympiaturnauksessa. Vuoden 2014 MM-kilpailuissa Lavezzi pelasi alkulohkon ensimmäistä ottelua lukuun ottamatta kaikki Argentiinan ottelut. Argentiina pääsi turnauksessa loppuotteluun Saksaa vastaan, mutta Saksa voitti ottelun jatko-ottelussa. Lavezzi kuului Argentiinan kokoonpanoon myös Copa Américassa 2011, jossa hän pelasi kolme ottelua Argentiinan pudotessa puolivälierissä Uruguaylle, sekä Copa Américassa 2015 ja Copa América Centenariossa, joissa kummassakin Argentiina saavutti hopeaa. 
Lavezzi pelasi Argentiinan maajoukkueessa yhteensä 51 maaottelua ja teki niissä yhdeksän maalia.
Marek Hamšík

Marek Hamšík (s. 27. heinäkuuta 1987 Banská Bystrica, Tšekkoslovakia) on slovakialainen jalkapalloilija, pelipaikaltaan keskikenttäpelaaja. Hän pelasi yleensä hyökkäävässä roolissa. Hän oli Slovakian maajoukkueen kapteeni ja pelasi pitkään Italian Serie A:n Napolissa. Kesäkuussa 2023 Hamšík kertoi lopettavansa uransa.
Ura.
Hamšík aloitti ammattilaisuransa kotimaassaan Slovan Bratislavassa vuonna 2004, pelattuaan sitä ennen joukkueen junioreissa vuosina 2002–2004. Vuosina 2004–2007 hän edusti Italiassa Bresciaa. Hamšík siirtyi vuonna 2007 Napoliin, jossa hän pelasi helmikuuhun 2019 saakka. Hän voitti Italian cupin vuosina 2012 ja 2014. Vuoden 2012 cupin loppuottelussa Juventusta vastaan Hamšík teki joukkueensa toisen maalin Napolin voittaessa 2–0. Vuoden 2014 loppuottelussa Napoli voitti Fiorentinan 3–1 ja kapteeni Hamšík syötti joukkueensa ensimmäisen maalin.
Hamšík teki 116. maalinsa Napolin joukkueessa kaikki kilpailut huomioon ottaen 23. joulukuuta 2017 ja ohitti tällä maalilla Diego Maradonan vanhan seuraennätyksen. Hän teki Napolissa kaikkiaan 121 maalia ja menetti seuraennätyksen Dries Mertensille 13. kesäkuuta 2020. Maaleistaan sata Hamšík teki Serie A:ssa. Parhaimmillaan hän teki yhdellä kaudella 12 Serie A -maalia kausina 2009–2010 ja 2016–2017, ja 11 maaliin hän ylsi kausina 2010–2011 ja 2012–2013.
Hamšík siirtyi maaliskuussa 2021 ilmaissiirrolla Ruotsin pääsarjassa pelaavaan IFK Göteborgiin pelattuaan kaksi kautta kiinalaisessa Dalian Professionalissa. Kesäkuussa 2021 hän teki sopimuksen turkkilaisen Trabzonsporin kanssa. Hän pelasi Turkin Superliigassa kahden kauden aikana 49 ottelua ja teki niissä viisi maalia.
Hamšík debytoi Slovakian maajoukkueessa helmikuussa 2007 ystävyysottelussa Puolaa vastaan ja teki ensimmäisen maalinsa saman vuoden lokakuussa EM-karsintaottelussa San Marinoa vastaan. Hän pelasi kaikkiaan 138 ottelua ja teki niissä 26 maalia, jotka kumpikin ovat Slovakian maajoukkueen ennätyksiä. MM-kilpailuissa 2010 hän pelasi kapteenina joukkueensa kaikki neljä ottelua avauskokoonpanossa. EM-kilpailuissa 2016 hän pelasi täyden ajan joukkueensa kaikissa neljässä ottelussa, ja alkulohko-ottelussa Venäjää vastaan hän syötti ensimmäisen ja teki toisen maalin Slovakian voittaessa 2–1. Kesällä 2021 käydyissä EM-kilpailuissa hän pelasi kapteenina avauskokoonpanossa Slovakian kaikki kolme ottelua ja syötti 1–2-voittomaalin ensimmäisessä alkulohko-ottelussa Puolaa vastaan. Hamšík pelasi MM-karsinnoissa 32 ottelua ja teki niissä kuusi maalia. EM-karsinnoissa hän pelasi 38 ottelua ja teki kymmenen maalia.
Kauko Laurikainen

Kauko Laurikainen (20. maaliskuuta 1924 Helsinki – 20. toukokuuta 1993 Helsinki) oli suomalainen näyttelijä ja teatteriohjaaja.
Laurikainen opiskeli Suomen teatterikoulussa 1945–1947, Pariisin EJD-studiossa ja Alliance Françaisessa sekä Leningradin teatterikorkeakoulussa. Hän toimi pitkään Radioteatterin näyttelijä-ohjaajana. Hän johti Riihimäen Teatteria vuodet 1957–1958. Lisäksi Laurikainen ohjasi muun muassa Teatterikorkeakoulun näytelmiä. Uransa alussa 1940-luvun lopulta alkaen hän oli kiinnitettynä Suomen Työväenteatterissa, Tampereen Teatterissa sekä Kotkan ja Kemin kaupunginteattereissa ja sitten Intimiteatterissa 1951–1957. Lisäksi hän vieraili Teatteri Jurkassa ja Punaisessa Myllyssä.
Laurikainen näytteli kaikkiaan 33 elokuvassa vuosien 1947–1993 aikana, lähinnä roistojen rooleissa. Hänen elokuvauransa katkesi vuonna 1963 pitkäksi aikaa näyttelijälakon takia, mutta 1980-luvulla hän vakiinnutti asemansa muutamassa Mika Kaurismäen ja Anssi Mänttärin elokuvassa.
Laurikaisen ensimmäinen elokuva oli Matti Kassilan "Varsovan laulu" (1953) ja viimeinen oli Kari Paljakan "Äidin tyttö" (1993).
Stig Dogg (albumi)

Stig Dogg on suomalaisen rap/R&amp;B-artisti Stigin (silloin vielä "Stig Dogg") esikoisalbumi, joka julkaistiin 26. heinäkuuta 2006.
Taustaa.
Albumi nousi Suomen virallisen listan sijalle 37 viikolla 32. Albumin julkaisivat yhteistyössä Numbers Entertainment ja Pingispong Records. Levyn kappaleista "Rakkauden Bermudan kolmio" julkaistiin singlenä keväällä 2006 ja se nousi viikolla 20 singlelistan sijalle 18.
Cosimo Tura

Cosimo, myös Cosmè Tura (n. 1430–1495) oli renessanssiajan italialainen taidemaalari. Hän syntyi Ferrarassa ja opiskeli luultavasti Francesco Squarcionen johdolla. Hän loi myöhemmin uransa ns. Ferraran koulukunnan jäsenenä. Hänen työtään on kaupungissa nähtävissä esimerkiksi Palazzo Schifanoian freskojen muodossa.
Cosimo Turan johdolla opiskelivat muiden muassa Francesco del Cossa ja Francesco Bianchi.
Carlo Crivelli

Carlo Crivelli (n. 1430–1435 – n. 1495–1500) oli renessanssiajan italialainen taidemaalari. Hän oli alkujaan kotoisin Venetsiasta, ja edustaa 1400-luvun venetsialaista maalaustaidetta. Vähemmän tunnettu kollega Vittorio Crivelli oli hänen veljensä.
Crivelli sai vaikutteita erityisesti Mantegnalta, mutta silti hänen taiteessaan on venetsialaiseen tapaan arkaaisia piirteitä. Crivellin kaikissa maalauksissa on selkeä bysanttilainen ilme; esimerkiksi henkilökuvat ovat liikkumattomia kuin ikonissa. Maalauksissa on käytetty paljon myös kultaa, jalokiviä, pitsiä ja ornamentteja, mikä antaa teoksille ylellisyyttä ja upeutta.
Crivelli kuului venetsialaiseen koulukuntaan. Hänen maalaustapansa oli omaperäinen, tavoitteli loisteliaisuutta. Saadakseen maalauksiinsa mahdollisimman illusorisen todellisuudentunnun hän käytti niissä muun muassa runsaasti kultaa ja käsitteli niitä joskus jopa korkokuvien tapaan. Crivelli oli itsenäinen ja hienostunut taiteilija. Hän osasi tuoda madonnoissaan ja pyhimyksissään esille vaihtelevia tunnelmia, hiljaista, salaperäistä haaveilua ja hellämielisyyttä, mutta myös raivoisaa tuskaa, kiihkeää intohimoa ja loistavaa riemua. Hänen parhaat teoksensa ovat Englannissa ja Milanon Brera-museossa.
Akseli Pelvas

Akseli Pelvas (s. 8. helmikuuta 1989 Espoo) on entinen suomalainen jalkapalloilija, joka edusti viimeiseksi Veikkausliigassa pelaavaa IFK Mariehamnia. Hän oli pelipaikaltaan hyökkääjä.
Jalkapallon pelaamisen Pelvas aloitti 5-vuotiaana Etelä-Espoon Pallon junioreissa. Hän liittyi HJK:hon 14-vuotiaana vuonna 2003. Ensimmäisen kautensa hän aloitti B-junioreiden 1. divisioonassa, mutta hänet nostettiin kauden aikana SM-ryhmään. Kauden 2005 lopulla Pelvas nostettiin junioreista Klubi 04:n. Kauden 2006 hän aloitti A-junioreissa, mutta loppukausi meni Klubi 04:ssä. Kaudella 2007 hän debytoi Veikkausliigassa, mutta pelasi pääasiassa Ykköstä Klubi 04:ssä. Kaudella 2008 hän oli lainalla IFK Mariehamnissa ja pelasi neljässä pelissä. Kaudella 2008 hän teki 27 maalia 17 pelissä Klubi 04:n riveissä Kakkosessa.
Kaudella 2009 Pelvas murtautui HJK:n pelaavaan miehistöön ja pelasikin yhteensä 19 Veikkausliiga-ottelussa, joissa syntyi viisi maalia. Kaudella 2011 Pelvas nousi HJK:n parhaaksi maalintekijäksi 16 maalillaan ja oli samalla jaetulla kakkossijalla Veikkausliigakauden maalintekijätilastossa. Kaudella 2013 hän siirtyi lainalla Seinäjoelle SJK:n riveihin ja oli seuraavalla kaudella 2014 SJK:n paras maalintekijä. Kaudella 2015 hän oli Veikkausliigan maalintekijätilaston kolmas. Pelvas palasi kaudella 2016 takaisin HJK:n riveihin ja kaudella 2017 hän nousi HJK:n parhaaksi maalintekijäksi ja oli samalla Veikkausliigan neljänneksi paras maalintekijä ollen myös elokuun 2017 kuukauden pelaaja Veikkausliigassa.
Pelvas pelasi nuorten maajoukkueessa 14 ottelua ja esiintyi poikien maajoukkueissa 36 kertaa. Hän teki A-maajoukkuedebyyttinsä 22. tammikuuta 2012 pelatussa ystävyysottelussa Trinidad ja Tobagoa vastaan. Ensimmäisen A-maajoukkuemaalinsa hän teki tammikuussa 2018 Jordaniaa vastaan.
Muromalaiset

Muromat eli muromalaiset () on suomalais-ugrilaista muroman kieltä puhunut kansa, joka asui Oka-joen varrella Keski-Venäjällä. Muromat mainitaan Nestorin kronikassa Vladimirista itään olevana kansana. Heidän pääkaupunkinaan oli Murom. Elinkeinoinaan heillä oli maanviljely, metsästys ja myös kaupankäynti. Useat tutkijat, kuten M. A. Castrén, ovat pitäneet muromia mordvalaisille läheisenä kansana. Muromilaiset joutuivat valloituksen kohteeksi 1200 ja 1300 luvuilla, jonka jälkeen maksoivat veroa moskovalaisille ruhtinaille ja naapurimaan merjalaisten tavoin sulautuivat osittain itäslaavilaisiin 1200–1400-luvuilla, kun heidän alueensa liitettiin Kiovan Venäjään.
Muromin kieli oli (on) suomalais-ugrilainen. Kiinteään kyläasutukseen perustunut kulttuuri oli vallalla 600–1200-luvulla ja asuinpaikat oli Okan ja Volgan yhtymäkohdassa.
Ludovico III Gonzaga

Ludovico III Gonzaga (15. kesäkuuta 1414 – 12. kesäkuuta 1478) oli renessanssiajan italialainen hallitsija. Hän toimi Mantovan markiisina vuodesta 1444 alkaen. Hän oli Gianfrancesco I Gonzagan poika ja seuraaja. Isänsä tavoin hän oli myös kondottieeri. Hän oli merkittävä kuvataiteen, arkkitehtuurin ja musiikin mesenaatti.
Ludovico III Gonzagalla oli vaimonsa Barbaran kanssa 14 lasta. Parin ensimmäinen aikuiseksi elänyt lapsi Federico I Gonzaga seurasi Ludovicoa Mantovan markiisina.
Meiningen

Meiningen on kaupunki Thüringenin osavaltion lounaisosassa Saksassa. Se sijaitsee Werrajoen läheisyydessä Frankenin alueella. Kaupungissa oli vuoden 2024 virallisen arvion mukaan noin 25 000 asukasta.
Historia.
Alue mainittiin kirjoissa ensimmäisen kerran vuonna 982. Vuosina 1680–1918 se oli osa Saksi-Meiningenin herttuakuntaa. Englannin kuningas Vilhelm IV:n aviopuoliso Adelaide oli Saksi-Meiningenin herttuakunnan prinsessa.
Torinon olympiastadion

Torinon olympiastadion (Stadio Olimpico di Torino) on Torinossa, Italiassa sijaitseva urheilustadion.
Stadion toimi 2006 talviolympialaisten päänäyttämönä. Sillä järjestettiin sekä kisojen avajaiset että päättäjäiset.
Nykyisin stadionia käytetään pääasiassa jalkapalloon. Se on Serie A:ssa pelaavan Torinon kotikenttä.
Historia.
Stadion valmistui vuonna 1933. Sen alkuperäinen kapasiteetti oli noin 65 000. Stadionin nimi oli aluksi "Stadio Mussolini" Benito Mussolinin mukaan. Myöhemmin sen nimeksi tuli "Stadio Comunale".
Stadion rakennettiin vuoden 1934 jalkapallon MM-kilpailuja ja yleisurheilun EM-kilpailuja varten. Sillä pelattiin myös jalkapallon 1980 EM-kilpailuja. Vuosina 1959 ja 1970 stadionilla järjestettiin kesäuniversiadit. Vuonna 1965 sillä pelattiin Messucupin loppuottelu. 1980-luvulla stadionilla järjestettiin myös huomattavia konsertteja. Sillä konsertoivat muun muassa Bob Marley, The Rolling Stones, Madonna, Bruce Springsteen ja Michael Jackson.
Stadion toimi Juventuksen ja Torinon kotikenttänä valmistumisestaan vuoteen 1990 asti. Tuolloin molemmat seurat muuttivat uudelle Stadio delle Alpille. Vuonna 2006 seurat palasivat stadionille. Juventus pelasi stadionilla vuoteen 2011 asti, jonka jälkeen se siirtyy uudelle, vuonna 2011 valmistuvalle stadionille.
Stadion remontoitiin vuonna 2005 olympiakisoja varten. Tuolloin sen nimeksi tuli "Stadio Olimpico". Stadionin nykyinen kapasiteetti on noin 27 500. Sen nimeksi on tarkoitus tulevaisuudessa tulla "Stadio Grande Torino".
Amel Bou Saâda

A Bou Saâda () on algerialainen jalkapalloseura, jonka kotikaupunki on Bou Saâda. Seura perustettiin vuonna 1940. Sen kotikenttä on Stade Mokhtar Abdelatif, jonne mahtuu 3 000 katsojaa. Seura pelaa Championnat National 2:essa, joka on Algerian toiseksi korkein sarjataso.
Stadio delle Alpi

Stadio delle Alpi oli Torinossa, Italiassa sijainnut jalkapallostadion.
Stadion valmistui vuonna 1990. Sen kapasiteetti oli noin 69 000. Stadionilla pelattiin 1990 MM-kilpailuja. Se oli Juventuksen ja Torinon kotikenttä vuosina 1990–2006.
Vuoden 2006 jälkeen stadion oli tyhjillään Juventuksen ja Torinon palattua Torinon olympiastadionille. Sitä arvosteltiin usein muun muassa huonosta näkyvyydestä. Stadion purettiin uuden stadionin tieltä vuonna 2009. Uusi stadion avattiin syyskuussa 2011.
Stadionilla järjestettiin myös huomattavia konsertteja. Sillä konsertoivat muun muassa The Rolling Stones, Madonna, Metallica, U2 ja AC/DC. Stadionilla oli lisäksi yleisurheiluradat. Siellä ei kuitenkaan koskaan järjestetty merkittäviä yleisurheilukilpailuja.
Tropic Thunder

Tropic Thunder on vuonna 2008 ensi-iltansa saanut yhdysvaltalainen toimintakomediaelokuva. Elokuvan ohjasi Ben Stiller, joka myös käsikirjoitti elokuvaa yhdessä Justin Theroux'n ja Etan Cohenin kanssa. Stillerin lisäksi elokuvan pääosissa nähdään Jack Black ja Robert Downey Jr. kanssa.
Downey Jr:n rooli huomioitiin parhaan miessivuosan Oscar-ehdokkuudella.
Juoni.
Elokuva kertoo näyttelijöistä, jotka pyrkivät tekemään historian kalleinta sotaelokuvaa. Liian suuriksi nousseiden kustannuksen vuoksi studio kuitenkin lakkauttaa hankkeen, mutta elokuvan ohjaaja, Damien (Steve Coogan), kieltäytyy kuvausten lopettamisesta. Hän vie näyttelijänsä Kaakkois-Aasian viidakoihin, jossa hän voisi käyttää räjäytysefektejä pelotellakseen heitä, mutta ohjaaja astuukin vanhaan miinaan ja räjähtää. Näyttelijät luulevat tapahtunutta näytellyksi, mutta se ei olekaan näyteltyä. Flaming Dragons -nimisen heroiinifirman sotilaat kuulevat miinan räjähdyksen ja tulevat paikan päälle. Samaan aikaan räjäytysefektien tekijä kyselee ohjaajaa, mutta ohjaaja ei vastaa, joten hän päättää räjäyttää räjähteet. Silloin sotilaat hyökkäävät näyttelijöiden kimppuun ja pelästyvät räjähdystä, joten he lähtevät pois. Tugg Speedman (Ben Stiller) uskoo tätäkin osaksi elokuvaa, mutta muut alkavat jo epäröimään. Erimielisyyksien jälkeen, Tugg lähtee eri suuntaan yksin, ja jää sotilaiden vangiksi, jotka vievät hänet heidän päämajaansa. Samaan aikaan muut kävelevät viidakossa, mutta kun he löytävät avoimen osuuden mäen päällä, he näkevät kiikareilla taloja. Ulkona he näkevät sotilaita, jotka kiduttavat Tuggia ja päättävät pelastaa hänet. He menevät pelastamaan hänet, ja lopulta he kaikki pelastuivat.
Tuotanto.
Owen Wilsonilla oli alun perin tarkoitus olla rooli elokuvassa, mutta hän joutui jättämään elokuvan kesken kuvausten. Elokuussa 2007 hän joutui sairaalahoitoon yritettyään itsemurhaa. Tämän jälkeen hän päätti itse jättää elokuvan teon.
Useat julkisuuden henkilöt esiintyvät elokuvassa omana itsenään. Valkokankaalla vilahtavat nopeasti muun muassa Tobey Maguire, Tyra Banks, Martin Lawrence, Tom Hanks, Sean Penn, Jason Bateman, Lance Bass, Jennifer Love Hewitt ja Jon Voight.
Mauri Saikkonen

Mauri Jorma Juhani Saikkonen (7. huhtikuuta 1944 Suojärvi – 21. maaliskuuta 2025) oli suomalainen näyttelijä ja ohjaaja. Hänen tunnetuimmat roolinsa ovat lastenohjelma "Pikku Kakkosen" televisio-ohjelmassa "Pelle Hermanni", jossa hän esitti Hermannin kaveria taikuri Maxia (1978–1982 ja 1986), sekä rikosylikomisario Antti Kujansuun rooli Reijo Honkosen käsikirjoittamassa ja Jussi Niilekselän ohjaamassa kolmiosaisessa televisiosarjassa "Varjo vain" (2003). Saikkonen esiintyi myös Juhani Ahon kirjoittamassa ja Kari Franckin ohjaamassa televisioelokuvassa "Rautatie" (1973). 
Saikkonen menehtyi 80-vuotiaana pitkään sairastettuaan. Hänet on haudattu Kuopion Isolle hautausmaalle.
Greenen piirikunta (Ohio)

Greenen piirikunta on piirikunta Ohiossa, Yhdysvalloissa, joka on nimetty kenraali Nathanael Greenen mukaan. Sen suurin kaupunki on Beavercreek.
Maantiede.
Greenen naapuripiirikuntia ovat Clark pohjoisessa, Madison koillisessa, Fayette kaakossa, Clinton etelässä, Warren lounaassa ja Montgomery lännessä.
Väestö.
Piirikunnassa oli vuoden 2010 väestönlaskennassa 161 573 ihmistä. Etniset ryhmät jakautuvat valkoisiin, joita on 86,5%, mustiin (7,6%), alkuperäisamerikkalaisiin (0,3%) ja aasialaisiin (3,0%).
Kotitalouden mediaanitulo on 57 553 ja köyhyysrajan alapuolella oli 12,8% väestöstä vuosina 2007–2011.
Ibrahim Jaaber

Ibrahim Jaaber (s. 3. helmikuuta 1984 Elizabeth, New Jersey, Yhdysvallat) on bulgarialainen yhdysvaltalaissyntyinen koripalloilija, joka pelaa Euroliigaa ja Italian Serie A:ta Lottomatica Roman joukkueessa. Jaaber on pituudeltaan 188 cm ja hän on pelipaikaltaan takamies. Jaaber pelaa koripalloa myös Bulgarian maajoukkueessa.
Pelaajaura.
Ibrahim Jaaber pelasi ennen ammattilaisuraansa neljä kautta Pennsylvanian yliopiston koripallojoukkueessa. Jaaber valittiin konferenssinsa parhaaksi pelaajaksi kausina 2005–06 ja 2006–07. Hänen pistekeskiarvonsa koko yliopistoajalta oli 13,3 ja yksittäisen kauden paras pistekeskiarvo syntyi kaudella 2005–2006, jolloin hän pussitti 18,2 pisterttä ottelua kohden. Jaaberin syöttökeskiarvo yliopistouralla oli 2,8. Seniorikaudellaan hän antoi ottelua kohden 5,2 koriin johtanutta syöttöä. Pallonriistoja Jaaberille kertyi yliopistopeleissä keskimäärin 2,7 ottelua kohden. Eniten pallonriistoja hän keräsi kaudella 2005–06, jolloin riistokeskiarvo oli 3,3.
Ammattilaisuransa Jaaber aloitti kaudella 2007–08 Kreikan liigassa Egaleo ΒC:n joukkueessa. Hän ehti tehdä keskiarvoikseen 22,4 pistettä, 4,2 koriin johtanutta syöttöä ja 2,8 pallonriistoa pelaamissaan 15 ottelussa ennen kuin hän siirtyi samalla kaudella Euroliigaa ja Italian pääsarjaa pelaavan Lottomatica Roman riveihin. Kaudella 2007–08 hän teki keskimäärin 7,5 pistettä ja 2,5 pallonriistoa pelaamissaan kuudessa Euroliigan ottelussa. Hän johdatti joukkueensa myös Italian liigan finaaleihin asti. Kauden päätteeksi Jaaber teki seuran kanssa kahden vuoden jatkosopimuksen.